Udtalelse om Kommissionens forslag til Europa-Parlamentets og Rådets direktiv om ændring af direktiv 88/77/EØF om indbyrdes tilnærmelse af medlemsstaternes lovgivning om foranstaltninger mod emission af forurenende luftarter og partikler fra dieselmotorer til fremdrift af køretøjer () (95/C 155/03)

Rådet for Den Europæiske Union besluttede den 10. februar 1995 under henvisning til EF-traktatens artikel 100 A at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Industri, Handel, Håndværk og Tjenesteydelser, som udpegede Achim Denkhaus til ordfører. Sektionen vedtog sin udtalelse den 5. april 1995.

Det Økonomiske og Sociale Udvalg vedtog på sin 325. plenarforsamling den 27. april 1995 enstemmigt følgende udtalelse.

1. Resumé af Kommissionens forslag

1.1. Forslaget vedrører dieselmotorer, der benyttes til fremdrift af varebiler (kategori N, uden begrænsning af totalvægten) og køretøjer til persontransport (kategori M, med en tilladt totalvægt på over 3 500 kg).

1.2. Ifølge artikel 5, stk. 2, i direktiv 91/542/EØF skulle Kommissionen inden udgangen af 1993 i en rapport til Rådet gøre rede for, hvilke fremskridt der var gjort med hensyn til muligheden for at anvende teknikker til kontrol af luftforurenende emissioner fra dieselmotorer på under 85 kW. Rapporten skulle ligeledes omhandle en ny statistisk metode til kontrol af produktionens overensstemmelse for sådanne motorers vedkommende. På grundlag af denne rapport skulle Kommissionen i givet fald forelægge Rådet et forslag om at hæve de planlagte grænseværdier for partikelemissioner.

1.3. Der blev i direktiv 91/542/EØF fastsat ambitiøse grænseværdier for alle partikelemissioner for anden etape. Disse grænseværdier kan med den nuværende teknologi opfyldes af store dieselmotorer, hvorimod dette ikke i fuldt omfang er muligt for de fleste dieselmotorer på under 85 kW. Partikelemissionen fra sådanne små dieselmotorer kan nedsættes betydeligt, men de planlagte grænseværdier kan ikke overholdes i fuldt omfang, og det foreslås derfor at give industrien en yderligere frist indtil 1999, så den får mulighed for at foretage de nødvendige ændringer.

1.4. For at fremme indførelsen af lavere partikelemissionsgrænser for små dieselmotorer foreslås det, at medlemsstaterne får mulighed for ved hjælp af afgiftslettelser at fremme markedsføringen af køretøjer, der opfylder de forskrifter, der vedtages på EF-plan. Disse afgiftslettelser skal være i overensstemmelse med traktatens bestemmelser og opfylde visse andre betingelser, som skal hindre konkurrenceforvridninger på det indre marked.

2. Generelle bemærkninger

2.1. Som det er tilfældet med mange allerede gældende forskrifter, og som det må forventes at forekomme endnu hyppigere fremover, bevæger Kommissionens forslag sig i spændingsfeltet mellem det teknisk realisable og kravene om miljø- og sundhedsbeskyttelse. På den ene side trækkes grænselinjerne af teknikkens faktiske udviklingstrin og dens økonomiske gennemførlighed, mens grænserne på den anden side sættes af den målrettede reduktion af den miljøog sundhedsbelastning, som er knyttet til leve- og arbejdsvilkårene generelt og til industri og trafik i særdeleshed.

2.2. Som Kommissionen selv fremstiller sine valgmuligheder, kan den enten søge alle grænseværdier under EURO 2-normerne opfyldt i fuldt omfang, med de deraf følgende negative konsekvenser for fremstillingen af mindre erhvervskøretøjer, eller den kan give midlertidigt afkald på en fuld reduktion af partikelemissionsværdierne for små dieselmotorer. Det er vanskeligt at afgøre, om Kommissionen på de givne præmisser har valgt den optimale løsning.

2.3. Det må anses som et væsentligt fremskridt i forhold til den aktuelle situation, hvis man som foreslået gennemfører en reduktion af alle øvrige emissionsformer, bortset fra partikelemission, til EURO 2-normen for sådanne små dieselmotorers vedkommende, men forslaget skal dog ses i lyset af den generelle nedsættelse af emissionsgrænseværdier. En 60%'s reduktion af grænseværdien for partikelemission fra små dieselmotorer er ganske betragtelig.

2.3.1. Da disse varebiler imidlertid primært bevæger sig omkring i byer og andre tæt bebyggede områder, og da partikelemissioner betragtes som særligt sundhedsskadelige, beklager ØSU udtrykkeligt, at der må indrømmes en overgangsperiode på mere end fire år til opfyldelsen af den endelige EURO 2-norm.

2.4. Der må udtrykkes stor tilfredshed med den nye metode til kontrol af produktionens overensstemmelse, som Kommissionen foreslår. Den giver teknisk sikkerhed og fremmer standardiseringen på området, når det gælder de kontrol- og ingeniørmæssige aspekter.

3. Særlige bemærkninger

3.1. Det er principielt en forbedring, at kriteriet for de små dieselmotorer, der er omfattet af dette direktiv, ændres fra de nuværende 85 kW til et slagvolumen på højst 0,7 dm3 pr. cylinder og et omdrejningstal ved største effekt over 3 000 min P1. Dermed sker der en yderligere begrænsning af de motortyper, som er omfattet af denne undtagelsesbestemmelse.

3.2. ØSU henstiller til Kommissionen, at den sammen med industrien og organisationerne endnu en gang overvejer, om ikke særordningen for små dieselmotorer kan bringes til ophør inden 30. september 2000.

3.3. Som allerede påpeget indtager små dieselmotorer af den konstruktionstype, der er omfattet af Kommissionens forslag, for øjeblikket kun en beskeden plads på markedet. Køretøjer af denne art sælges af industrien i et begrænset antal. Det må imidlertid ikke glemmes, at de nye ensartede kørekortregler () på EF-plan med sikkerhed vil udløse nye grundlæggende konstruktionsbehov og medføre fremtidige omprioriteringer i køretøjsbrugernes købsadfærd, således at disse køretøjers relative betydning kan tænkes at vokse.

3.4. Forslaget om at indrømme afgiftslettelser for at fremskynde anvendelsen af motorer, som opfylder alle EURO 2-normens bestemmelser, må principielt hilses velkommen. Dog bør afgiftslettelserne udelukkende komme brugerne af sådanne køretøjer til gode, således at man undgår overlappende afgiftslettelser i forskellige EU-medlemslande.

3.4.1. Usikkerhed med hensyn til beregningsgrundlaget gør det problematisk at begrænse afgiftslettelserne til ekstraomkostningerne ved det tekniske udstyr og monteringen heraf, idet der opstår risiko for divergerende fortolkninger.

4. Konklusioner

4.1. Der må udtrykkes stor tilfredshed med den foreslåede nye kontrolprocedure for produktionens overensstemmelse. Kommissionen opfordres til at undersøge, om ikke særordningen for partikelemission fra små dieselmotorer udløbe på et tidligere tidspunkt.

4.2. Da disse nye bestemmelser skal anvendes fra 1. oktober 1995 på de nye typegodkendelse af motorer, og da procedurerne tager en vis tid, anmoder ØSU om en hurtig vedtagelse af Kommissionens forslag.

4.3. At fremskynde anvendelsen af lav-emissionsmotorer i motorkøretøjer via afgiftslettelser har vist sig at være et særdeles velegnet middel til at mindske miljøbelastningen.

Bruxelles, den 27. april 1995.

Carlos FERRER

Formand for

Det Økonomiske og Sociale Udvalg

() EFT nr. C 389 af 31. 12. 1994, s. 23.

() Grænsen mellem kørekort til henholdsvis personbiler og lastbiler vil fra den 1. juli 1995 ligge på en tilladt totalvægt på 3 500 kg. Efter de nugældende kørekortregler har der i de fleste lande hidtil været fastsat en højere grænse mellem personog lastbilkørekort, hvilket har resulteret i et stort antal køretøjer i nærheden af grænseværdien.